
Plānots, ka turpmāk ES finansēto institūciju stiprināšanas programmās varēs piedalīties visas valsts budžeta finansētas institūcijas

Valsts sekretāru sanāksmē ceturtdien, 23. jūlijā, tika izsludināts Finanšu ministrijas sagatavotais Ministru kabineta (MK) noteikumu projekts par budžeta finansētas institūcijas dalību Eiropas Savienības (ES) finansēto institūciju stiprināšanas programmu īstenošanā, ja veic šo programmu darbības laukam atbilstīgas funkcijas.
ES kandidātvalstīm un kaimiņvalstīm ir iespēja saņemt palīdzību ES finansēto institūciju stiprināšanas programmu ietvaros. Šo programmu mērķis ir uzlabot ES kandidātvalstu administratīvo kapacitāti dalībai ES, kā arī veicināt sadarbību starp ES un tās partnervalstīm. Palīdzību projekta ietvaros var sniegt jebkura ES dalībvalsts, līdz ar to arī Latvijas valsts budžeta finansētām institūcijām ir iespējas dalīties savā pieredzē un kompetencē ar līdzīgām institūcijām kādā no ES kandidātvalstīm vai kaimiņvalstīm. 
Salīdzinot ar spēkā esošo regulējumu, turpmāk projektos varēs piedalīties ne tikai valsts tiešās pārvaldes iestādes, bet arī tādas valsts budžeta iestādes, kam nav šāda statusa. Precizēta un papildināta kārtība, kādā iestādes ir tiesīgas pieteikties projektu konkursiem, kā arī atrunātas iestāžu sadarbības iespējas ar citām valstīm. Tāpat noteikts, kādiem mērķiem var tikt izmantots projekta ietvaros saņemtais finansējums projekta administratīvās vadības nodrošināšanai.
Līdz ar noteikumu apstiprināšanu par spēku zaudējušiem tiks atzīti šobrīd spēkā esošie 2005. gada 1. novembra MK noteikumi Nr. 819 „Noteikumi par tiešās pārvaldes iestādes dalību Eiropas Savienības finansēto institūciju stiprināšanas programmu īstenošanā”.
Pēc izsludināšanas valsts sekretāru sanāksmē noteikumu projekts tiks saskaņots ar citām ministrijām un iestādēm, un par to vēl  lems Ministru kabinetā. 

